謝人惠麥穗
作者：趙鼎
朝代：宋

paragraphs: 愚軒卧病空瓶儲，市米不得如求珠。
鄰翁餽麥穗盈筥，或揉或簸喧庭除。
磨雷隱隱破霜瓣，家童執爨煙生廚。
須臾粥成勸我食，齊眉舉案煩妻孥。
病餘聊復潤喉吻，軟滑盈盈如膏酥。
宛然長粳欲争長，加以白豆爲參輿。
童兒作顰若不足，老夫大笑爲有餘。
虎頭食肉非不美，回視利害爲何如。
平生不耕啖此物，壠頭汗滴慚耕夫。
淡中有味足養福，爲君努力餐一盂。